 A nwụchikọọla mmadụ asatọ na steeti Anambra maka ime na itinye aka nihe na-ebute mmebisi gburugburu, bụ ịsa ụgbọala nebe na-ekwesighị ekwesi.  Mmadụ ndị ahụ bụ ndị a nwụchikọrọ na mpaghara okporo ụzọ awara awara ahụ siri Enugu gaa Ọnịtsha, site naka ụlọ ọrụ na ahụ maka gburugburu na steeti ahụ, na njikọ aka ya na ụlọ ọrụ steeti ahụ na-ahụ maka nsogbu agbakata akwụrụ nokporo ụzọ, bụ ụlọ ọrụ Anambra Traffic Management Agency ATMA.Nokwu ya banyere nke ahụ, kọmishọna steeti ahụ na-ahụ maka gburugburu, bụ maazị Mike Okonkwọ kwuru na nnwụchikọ ahụ a nwụchikọrọ ndị ahụ dabara nnọọ adaba na mbọ gọọmenti steeti ahụ na-agba ịhụ na e gbochiri nsogbo na mkpamkpa nke ólùlù, mbize na idè mmiri na-akpa na steeti ahụ. O mere ka a mara na mmiri ahụ ndị ahụ na-asapụta ma na-agbachikakwa nokirikiri ebe ahụ niile oge ha na-asa ụgbọala nà-emebisi okporo ụzọ na gburugburu ebe ahụ, nihi na ebe ahụ abụghị ebe kwesiri ekwesi ịnọ wee mee ihe dị otu ahụ chaa chaa. Ọ kwara àrịrị na a dọọla ndị ahụ aka ntị ọtụtụ ùgboro ma degakwara ha akwụkwọ ka ha kwagharịa ọnọdụ ha ma kwụsị ime ihe dị òtù ahụ nebe ahụ, mana ha añaghịdịrị ntị, ma ya fọdụzie irube isi, wee ruzie ugbu a nwụchikọrọ ha.Kọmishọna Okonkwọ kwuru na ihe dị otu ahụ emebiela ọtụtụ ihe, ma wetakwa ọtụtụ ihe mberede okporo ụzọ tagoro isi ọtụtụ ụmụ mmadụ aka ha dị ọcha. Ọ sịrị na ndị ahụ bụ ndị a ga-akpụpụ ụlọ ikpe ozigbo ka e wee kpee ha ikpe ma sikwa nụzọ dị otu ahụ mee ka ndị ọzọ na-eme ihe dị otu ahụ mụrụ akọ. O jikwazịrị òhèrè ahụ wee kpọkuo ndị na-arụnyesi ụlọ na ihe ndị ọzọ nebe na-ekwesighị ekwesi na nụzọ iwu na-akwàdòghị na steeti ahụ ka ha sepu aka na nke ahụ, nihi na ụlọ ọrụ ga na-aga nihu nịkụkpọsị ihe ndị dị otu ahụ, iji hụ na ya bụ steeti ga-aga nihu ịbụ eji ama átụ nakụkụ niile na nozuzu òkè..Na nzaghachi, onyeisi ọdụ ebe ahụ a na-asa ụgbọala, bụ maazị Chukwunweike Ezenwa, kwetara nezie na ikpe mara ha, nihi na gọọmenti adọọla ha aka na ntị ọtụtụ ugbòrò bànyere nke ahụ; ma rịọzie biko ka a gbaghàra ha, ọ bụnadị dịka o kwuru na ha amalitelarị ịgbàzì ebe mmiri ha na-asapụta ebe ahụ ga-esi na-apụrụ onwe ya, ma gharizie ịdị na-ehubànyezị nokporo ụzọ. 